钦定古今图书集成/理学汇编/学行典/第249卷 > 方学渐
## 钦定古今图书集成/理学汇编/学行典/第249卷 > 方学渐

按《安庆府志》：“方学渐，字达卿，号本庵。年十三失父，即
能黾勉志洛闽之道。好学善属文，不戚戚于贫贱。刺
史赵恒庵择婿，召诸邑人试之，学渐以泥涂布衣往，
作拟书一篇，文一首。赵奇其才，遂以女妻之。赵氏有
奁田，在邑北三十里，学渐以归其兄，曰：‘弟笔耕，藉以
是奉兄耳。时庭左枫杞二树，忽然连理，既开复合，观’”
者以为昆弟之祥，因亭其下曰“连理亭。”及兄殁，涕泣
作《连理赋》。岁讲学桐川秋浦闲，揭性善之宗，力诋二
氏。晚筑桐川会馆，门下数百人。既又为合族建一本
祠，修世谱。清明长至，率少长举祀事，作祠规，饮胙歌
诗，一准古礼。以子贵，累封至江西道御史。所著有《易
蠡迩训》《桐彝续庸言》诸书，门人称为“明善先生。”